Listwa - (page 5) - GWAKAFWIKA REVOLISYON
Jòdi-la, sé fèt a drapo ayisyen-la
Par SHAKA (Gwakafwika) le 18 Mai 2011 à 14:29
On drapo ki tini 208 lanné!
Nou té on jou a févriyé 1803 lè labann a Désalin é Pétyon désidé raché koulè blan a drapo fwansé-la. Kifè i rété enki wouj é blé-la é sé kon sa drapo a nasyon Ayiti vin kréyé. On drapo yo rann ofisyèl on jou 18 Mé 1803, swa hui mwa avan yo té pwoklamé lendépandans a péyi-la. Drapo-la tini 208 lanné!
Pèp Ayisyen kèlanswa koté i yé, ka fété jòdi drapo a-y. Dyaspora-la ki an Gwadloup pé ké manké fè-y! On sélébrasyon ayisyen ka natirèlman asosyé gwadloupéyen! Jou-lasa, moun kay manjé soup a jiwomon!
Magré tout tribilisayon péyi Ayiti ka sibi, drapo a nasyon-lasa ka rété doubout!
Sa ka montré nou pa bizwen nou atann nou vin endépandan pou nou ja ni on drapo! Sa sé ba sé patriyòt-la, an ka voyé sa!
Zimbabwé!
Par SHAKA (Gwakafwika) le 18 Avril 2011 à 14:33
17 avril 1980 - 17 avril 2011 ka fè 31 lanné péyi Zimbabwé débarasé-y dè kolon anglé. On lendépandans ki pa ka fè lòksidan plézi davwa kon Ayiti, nèg déchouké blan an péyi-la. E sa ka rann yo pli anrajé ankò sé vwè Mugabé pa ka pliyé jounou douvan yo! Zimbabwé sété gad-manjé a Lafwik. Ka sé blan-la fè? Yo enki désidé mété on kalté blokis asi konmès a péyi-lasa ; kivédi anpéché moun a-y achté pwodiksyon a péyi-lasa. Rézilta lòksidan touvé mwayen fouté on dézòd an péyi-lasa. A pa kriminèl sa?
17 avril 1980, yo envité Bob Marley é gwoup a-y jwé pou fété lendépandans-la èvè pèp Zimbabwé. Mimi-y! Pa obliyé nou ka komémoré 30 èm disparisyon a gwan nonm-la!
Zimbabwé adan èstad Salsbury an péyi Zimbabwé (17 avril 1980)
"Every man got a right to decide his own destiny"
Kivédi sè é fwè Gwadloup, chak nonm dwèt pwan chimen a rèspnsabilité!
Par SHAKA (Gwakafwika) le 15 Avril 2011 à 01:24
Ouvéa, on film kay fè on pakèt blan plézi Kanaky!
Mathieu Kassovitz kay voyé douvan figi a-yo an vil Cannes adan fèstival a-yo an Fwans on film i touné asi sa'y té pasé Ouvéa an 1988 an péyi Kanaky. On koté ola kanak té mò anba bal a kolonyalis fwansé! On film an di zòt kay fè on pakèt blan plézi Kanaky, ah,ah,ah! Film-lasa Mathieu Kassovitz té oblijé touné-y an Polinézi! Fwansé ja fè krim! A pa kouyonnad!
Soni Ripè, ja ni 20 lanné!
Par SHAKA (Gwakafwika) le 25 Février 2011 à 13:23
25 févriyé 1991 - 25 févriyé 2011, 20 lanné Soni Ripè militan a lakòz nasyonal Gwadloup lagé nou. Soni Ripè powèt, manm a lèGONG, manm fondatè a LiPLG. Dèpi 25 févriyé 1992 swa on lanné apré mò a-y, tout patriyòt Gwadloup ka chonjé gwan nonm-lasa. 25 févriyé 2010, sé patriyòt-la té douvan tonb a-y an komin Kapèstè Bélo. Mi on omaj misyé Klòd Makouk ansyen sèkrétè jénéral a LiPLG té ka bay lanné pasé an simityè Kapèstè.
Malcom : fò nou fè-y èvè tou sa nou ni an men an-nou!
Par SHAKA (Gwakafwika) le 21 Février 2011 à 19:08
21 févriyé 1965, Lamérik té
ka asasiné on gwan révolisyonnè
Malcom X toujou té ka di : "By any means necessary". Kivédi déchoukaj a on sistenm dwèt menné èvè tout kalté biten ki pé tonbé an men an-nou!
Mi on démokat-pawòl gwan nonm-lasa té ka voyé ba pèp a-y !